Notum sit omnibus sanctæ ecclesiæ filiis quod ego Helias de Malopassu laudavi et libere habendum confirmavi ecclesiæ Vallislucentis quicquid tenebat de hereditate antecessorum meorum, videlicet omnem terram et nemus quod antecessores mei habuerant apud Poiseium et apud Curgineium et apud Laleium, preter homines, terram etiam illam que vocatur Armentière. Insuper etiam usuarium in omnibus nemoribus meis ad porcos et ad cetera omnia pecora sua eidem ecclesiæ concessi. Hujus laudationis et confirmationis testes sunt: Willelmus, archidiaconus, et Herveius, prepositus, frater ejus; Rainaldus Sancti-Juliani, Matheus precentor; Salo, vicecomes; Henricus de Sancto-Remigio; Hugo, prepositus Senonensis. Et ut hoc ratum et inconcussum omni tempore habeatur, precibus meis, sigillo domini Hugonis, Senonensis archiepiscopi, signatum atque firmatum est.